Pressemelding:

**Tilpasser seg økt mangfold i norsk opplevelsesmarkedsføring:**

**Utvider Sponsor- og Eventprisen med åtte nye kategorier**

**I tillegg til å gå fra 10 til 18 priskategorier ekspanderer Sponsor- og Eventprisen fra dags- til ukesarrangement.**

I dag kan Sponsor- og Eventforeningen avsløre at det skal kjempes om totalt 18 kategorier i Sponsor- og Eventprisen 2020. De åtte nye prisene er; Årets Spire, Årets Brand Activation, Årets bruk av Profil, Årets Roadshow, Årets Messe/Fagarrangemenet, Årets Arena, Årets High Five og Årets Nyskapning.

– Sponsor- og eventbransjen er i stor vekst, og behovet for endring og tilpasning i markedsføringsmiksen endrer seg. Vi har derfor bestemt oss for å utvide med åtte nye priser for å belyse mangfoldet som opplevelsesmarkedsføringen vil romme i fremtiden, sier Gunnar G. Nybø, styreleder i Sponsor- og Eventforeningen.

De nye prisene skal styrke Sponsor- og Eventprisen som et verktøy for å inspirere til vekst og målrettet kreativitet innen bransjen i de kommende årene. Blant de nye prisene ønsker foreningen å anerkjenne Årets Spire, en ung person som har vist fremragende prestasjoner innen opplevelsesmarkedsføring. I tillegg skal Årets Arena kåres, et arrangørsted som har levert opplevelser og tjenester av høy kvalitet.

**Årets jury**

I lys av endringene i bransjen har Sponsor- og Eventforeningen valgt å nedsette to fagjuryer. En for sponsing og en for event. Dette gjøres for å ha juryer bestående av spesialister som sikrer best mulig vurdering slik at rette kandidater får den anerkjennelsen de fortjener innen sitt felt.

– Fagspesifikke juryer er mer og mer nødvendig når kompetansen er på et så høyt nivå som den er innen ulike aspekter av bransjen vår, sier Nybø.

**Øker fra én til fire dager**

Mangfoldet, bredden og helheten i opplevelsesmarkedsføring gjør også at Sponsor- og Eventforeningen velger å utvide den årlige bransjesamlingen fra én til fire dager. Det som tidligere er kjent som Sponsor- og Eventprisarrangementet med fagdag og prisutdeling, skal nå bygges ut til å bli Sponsor- og Eventuka der det tilbys flere valgfrie tilleggsarrangementer.

Kjernen i Sponsor- og Eventuka er fortsatt selve Sponsor- og Eventprisen – som går av stabelen 4. mars neste år.

**De 18 kategoriene for Sponsor- og Eventprisen:**

* Årets Spire
* Årets Brand Activation
* Årets bruk av Profil
* Årets Roadshow
* Årets Messe/Fagarrangement
* Årets Arena
* Årets High Five
* Årets Nyskapning
* Årets Idrettsponsor
* Årets Kultursponsor
* Årets Samfunnsengasjement
* Årets Sponsorobjekt
* Årets Eventbyrå
* Årets Sponsorkampanje
* Årets Eksterne Event
* Årets Interne Event
* Årets Perle
* Årets Bransjepris (ikke søkbar)